section_heading: Životopis
paragraph_text: Godine 1963. pobijedila je na Zagrebačkom festivalu s pjesmom "Zagreb, Zagreb" ("Vraćam se, Zagrebe, tebi"), koja je nakon toga bila nešto kao neslužbena himna grada Zagreba. Na istom festivalu dobila je i nagradu za izvedbu najbolje plesne melodije, Krajačevog twista "Platno, boje, kist i tvist" koju je izvela u alternaciji s kvartetom 4M i sastavom Bijele Stijele. 1963. je bila sjajna godina za Zdenku Vučković jer je osvojila i nagradu na Splitskom festivalu za izvedbu pjesme "Veslaj, veslaj" (glazba: Nikica Kalogjera, stihovi: Arsen Dedić) - koju je izvela u duetu s Arsenom Dedićem, alternativnu izvedbu otpjevali su Marko Novosel i Gabi Novak. Nakon toga nije više imala toliko sreće s festivalskim nagradama, ali su mnoge od pjesama ispali pravi domaći radijski hitovi, primjerice "Makovi", "Još samo pet minuta", "Dalmatinke male" (I. Bašić - B. Vranicki - F. Pomykalo), "Čemu istina", "Nije li čudo to?", "On je moj moj moj", "Pod lipovim cvijetom" i druge.